1. ปัจจัยความเสี่ยง

1.  ความเสี่ยงจากการบริหารการเก็บเงินของลูกหนี้เช่าซื้อ

เมื่อต้นปี 2550 บริษัทได้หยุดการให้สินเชื่อใหม่สำหรับธุรกิจเช่าซื้อเครื่องใช้ไฟฟ้า
รวมทั้งหยุดการขายและปล่อยสินเชื่อใหม่รถแท็กซี่
โดยบริษัทได้บริหารการจัดเก็บเงินจากพอร์ตลูกหนี้เดิม
ซึ่งการดำเนินการดังกล่าวจะทำให้บริษัทมีเงินสดคงเหลือและถือว่าเป็นแหล่งเงินทุนหลักของบริษัทที่ใช้ในการลงทุน
ดังนั้น หากการบริหารการเก็บเงินไม่มีประสิทธิภาพจะมีผลกระทบต่อเงินลงทุนของบริษัทโดยตรง
อย่างไรก็ตามบริษัทมีวิธีการบริหารการเก็บเงินจากลูกหนี้ดังกล่าวโดยอาศัยเครือข่ายที่มีอยู่ในช่องทางของบริษัท
ไมด้า แอสเซ็ท จำกัด (มหาชน) และบริษัท ไมด้า ลิสซิ่ง จำกัด (มหาชน)
และกลุ่มพนักงานในพื้นที่บางส่วน
โดยกำหนดผลตอบแทนที่ให้เครือข่ายดังกล่าวมีความคล่องตัวในการดำเนินการและลดต้นทุนค่าใช้จ่ายในการบริหารงานบางส่วนลงได้
รวมทั้งการเร่งรัดการเก็บเงินโดยผ่านขบวนการยุติธรรมในกรณีที่ลูกหนี้ผิดนัดชำระ
ซึ่งการดำเนินการดังกล่าวบริษัทได้ดำเนินการมาระยะเวลาหนึ่งแล้ว
และลูกหนี้ส่วนใหญ่อยู่ในขั้นตอนของการบังคับคดีและขายทอดตลาดทรัพย์ที่ยึดมา
ซึ่งเป็นช่องทางหนึ่งที่บริษัทคาดว่าจะได้รับเงินจากลูกหนี้เพิ่มขึ้น

ทั้งนี้ปัจจุบันบริษัทคงเหลือการบริหารการเก็บเงินผ่านสัญญาว่าจ้างบริหารกับบริษัท ไมด้า ลิสซิ่ง
จำกัด (มหาชน) เพื่อติดตามและบริหารหนี้พอร์ตเช่าซื้อรถยนต์ทั้งหมด โดยบริษัท ไมด้า ลิสซิ่ง
จำกัด(มหาชน)
จะคิดค่าจ้างในการบริหารจัดเก็บหนี้คิดเป็นอัตราร้อยละของยอดเงินค่าเช่าซื้อรถยนต์ที่จัดเก็บได้ในแต่ละเดือนก่อนหักค่าใช้จ่ายเว้นส่วนค่าดำเนินการติดตามนำรถยนต์กลับคืนจากลูกหนี้เช่าซื้อค้างชำระคิดค่าธรรมเนียมเป็นรายคัน
และการเร่งรัดการเก็บเงินโดยผ่านขบวนการยุติธรรมสำหรับกรณีที่ลูกหนี้ผิดนัดชำระ

2.  ความเสี่ยงจากการที่ผลตอบแทนจากการลงทุนในธุรกิจใหม่ไม่เป็นไปตามที่คาดการณ์

บริษัทจะมีรายได้ประเภทเงินปันผลจากการลงทุนในบริษัทย่อยและบริษัทร่วม
ดังนั้นผลประกอบการและความสามารถในการขยายธุรกิจของบริษัท อควา แอด จำกัด (มหาชน)
บริษัท โรงพิมพ์ตะวันออก จำกัด (มหาชน) และ/หรือ ของธุรกิจอื่นที่บริษัทเห็นว่ามีศักยภาพ
จึงเป็นปัจจัยสำคัญที่มีผลกระทบต่อรายได้ในอนาคต
ซึ่งบริษัทอาจไม่มีความชำนาญด้านธุรกิจที่เข้าลงทุนและพึ่งพิงผู้ถือหุ้นอีกฝ่ายในการดำเนินธุรกิจเป็นหลัก
อีกทั้งธุรกิจใหม่ยังเป็นรายได้หลักของบริษัทในอนาคตอีกด้วย
บริษัทจึงมีความเสี่ยงจากผลประกอบการของบริษัทที่ลงทุน ไม่เป็นไปตามที่คาดการณ์
อันอาจจะส่งผลกระทบต่อการด้อยค่าของเงินลงทุนซึ่งจะกระทบต่อผลการดำเนินงานของบริษัทต่อไปได้
แต่เนื่องจากบริษัทมีนโยบายในการประเมินการลงทุนที่รัดกุม
ไม่ว่าจะเป็นการพิจารณาถึงโอกาสในการเติบโตของธุรกิจ
การตรวจสอบสถานะของบริษัทก่อนการลงทุน รวมถึง เมื่อบริษัทเข้าลงทุนแล้ว
บริษัทได้ส่งตัวแทนเข้าไปช่วยควบคุมและบริหารงาน ซึ่งจะช่วยลดความเสี่ยงนี้ลงได้ในระดับหนึ่ง

เมื่อปลายปี 2554
บริษัทได้พิจารณาลงทุนโดยการซื้อโครงป้ายโฆษณาและสิทธิการเช่าจากผู้ประกอบการอื่น
รวมถึงการสร้างโครงป้ายโฆษณาใหม่ เพื่อให้มีทรัพย์สินที่สามารถดำเนินธุรกิจในนามของบริษัทได้
ทั้งนี้การดำเนินธุรกิจดังกล่าวเป็นการดำเนินธุรกิจเดียวกันกับ AQUA AD
ซึ่งเป็นบริษัทย่อยที่บริษัทถือหุ้นร้อยละ 100 การบริหารงานกลุ่มบริษัทใช้บุคลากรเดียวกัน
ส่วนการบริหารงานขายกลุ่มบริษัทได้แบ่งการขายดังนี้ (1)
ป้ายที่เป็นทรัพย์สินของบริษัทขายตามสังกัดของป้ายนั้นๆ (2)
ป้ายที่เช่าช่วงมาจากผู้ประกอบการอื่นขายในนามบริษัท (3) ในกรณีที่มีการขายป้ายหลาย ๆ
ประเภทให้กับลูกค้ารายเดียวต่อสัญญา จะขายในนามบริษัท ซึ่งการดำเนินการดังกล่าวบริษัทคาดว่า
บริษัทจะสามารถลดความเสี่ยงจากการที่ผลตอบแทนจากบริษัทย่อยไม่เป็นไปตามที่คาดการณ์ได้ระดับหนึ่ง